Drie vragmotors brand tydens Lichtenburg-protesaksie | OFM
Drie vragmotors brand tydens Lichtenburg-protesaksie DANE BEISHEIM
15:33 (GMT+2) Fri, 21 Apr 2017
Lichtenburg - Drie vragmotors is vanoggend buite Lichtenburg in Noordwes aan die brand gesteek en minstens 8 karre met klippe beskadig deur sowat 300 betogende inwoners van die nabygeleë Blydeville informele nedersetting.
Dit is volgens polisiewoordvoerder Sabata Mokgwabone. Hy voeg by dat die inwoners die strate ingevaar het weens ongelukkigheid oor swak dienslewering in die area. Volgens Mokgwabone is daar geen besersings aangemeld nie, en vyf verdagtes tussen die ouderdom van 26 en 43 is reeds in hegtenis geneem. Motoriste word gemaan om die area te vermy en eerder van alternatiewe roetes gebruik te maak. Motoriste vanaf Ventersdorp moet die N14 na Biesiesvlei neem; vandaar die R52 na Lichtenburg. Motoriste vanaf Johannesburg moet die Koster-pad neem. Polisielede is steeds op die toneel en monitor die situasie.OFM-nuus
Dane Beisheim is op 11 April 1985 in Vereeniging gebore en het ook daar grootgeword. Sy jeug was afgestaan aan die beoefening van twyfelagtige tydverdrywe, soos brandstigting en bomme bou uit huishoudelike produkte. In 2003 matrikuleer Dane aan die Hoërskool Vereeniging, waarna hy vort is na Potchefstroom om joernalistiek te swot. In 2008 voltooi hy sy BA Honneursgraad in kommunikasiestudies en begin werk by Vaal Community Radio, ’n gemeenskapsradiostasie gesetel in Vanderbijlpark, nie ver van waar hy grootgeword het nie. Na twee jaar, waarin hy deur die range beweeg en uiteindelik die posisie van assistentnuusredakteur beklee het, keer Dane terug na Potchefstroom om by Ofm se satellietkantoor te begin werk. En hy is nog steeds hier, in sy hoedanigheid as Noordwes-verslaggewer vir die stasie. In sy vrye tyd hou hy daarvan om wyn te drink en Koos Kombuis te luister.